ছোটা রাজনের জামিন মামলায় কী বলল সুপ্রিম কোর্ট?

ওয়েব ডেস্ক: এমন ব্যক্তির সাজা স্থগিত থাকবে কেন? ২০০১ সালে জয়া শেট্টি (Jaya Shetty) হত্যাকাণ্ডে অভিযুক্ত গ্যাংস্টার ছোটা রাজনের (Chhota Rajan) জামিন (Bail Plea) বাতিল করে মন্তব্য করল সুপ্রিম কোর্ট (Supreme Court)। এটি ছাড়া আরও চারটি মামলায় গ্যাংস্টার রাজেন্দ্র সদাশিব নিকলজি ওরফে ছোট রাজন সাজাপ্রাপ্ত। অথচ এই ব্যক্তি ২৭ বছর ধরে পলাতক ছিল। এমন এক ব্যক্তির সাজা কেন স্থগিত থাকবে? প্রশ্ন বিচারপতি বিক্রম নাথ ও বিচারপতি সন্দীপ মেহতার।

অভিযুক্তের আইনজীবী জানান, এই মামলায় কোনও প্রমাণ নেই। তাছাড়া অভিযুক্তের বিরুদ্ধে ৭১টি মামলার ৪৭টিতে সিবিআই কোনও তথ্যপ্রমাণ পায়নি। আর সে কারণে মামলা বন্ধ হয়ে গেছে। যদিও এটি ছোটা রাজনের বিরুদ্ধে ঘোষিত দ্বিতীয় সাজা।

আরও পড়ুন: প্রাচীনতম শহর বারাণসী পাচ্ছে আধুনিক যোগাযোগ ব্যবস্থা

দক্ষিণ মুম্বইয়ে (South Mumbai) গোল্ডেন ক্রাউন হোটেলের মালিক ছিলেন জয়া শেট্টি। ছোট রাজন গ্যাংয়ের তোলাবাজির হুমকির জেরে তার জন্য পুলিশি নিরাপত্তা বরাদ্দ হয়। কিন্তু খুন হওয়ার দুই মাস আগে সেই নিরাপত্তা তুলে নেওয়া হয়। ২০০১ সালের ৪ মে নিজের অফিসের বাইরে তাঁকে গুলি করে দুই আততায়ী। স্রেফ তাদের দাবি মতো পঞ্চাশ হাজার টাকা না দেওয়ার ফলে।

বহুমুখী অভিযোগের জেরে ২০২৪ সালের মে মাসে মুম্বইয়ের স্পেশাল মোকা আদালত রাজনকে যাবজ্জীবন কারাদণ্ড দেয়। সঙ্গে ১ লক্ষ টাকা জরিমানা। যে অর্থ দিতে না পারলে অতিরিক্ত এক বছরের কারাদণ্ড। এছাড়াও রাজনকে যাবজ্জীবন কারাদণ্ড ও পাঁচ লক্ষ টাকা জরিমানা করা হয়। বস্তুত মোট চারটি যাবজ্জীবন কারাদণ্ডের নির্দেশ একসঙ্গে চলার কথা। মোট জরিমানা ১৬ লক্ষ টাকা। ২০১৫ সালের অক্টোবরে বালি থেকে ছোটা রাজনকে গ্রেফতার করা হয়। পাঠানো হয় ভারতে। মহারাষ্ট্রে তার বিরুদ্ধে চলা ৭১টি মামলা সিবিআইকে দেওয়া হয়।