জামিনের আর্জি খারিজ! শেখ শাহজাহানকে কী বলল সুপ্রিম কোর্ট?

ওয়েব ডেস্ক: আবারও বিপাকে সন্দেশখালির (Sandeshkhali) বিতর্কিত নেতা শেখ শাহজাহান (Sheikh Shahjahan)। সোমবার সুপ্রিম কোর্টে (Supreme Court) তাঁর জামিনের আবেদন খারিজ করে দিল বিচারপতি দীপঙ্কর দত্ত ও বিচারপতি জর্জ অগাস্টিং মাসির ডিভিশন বেঞ্চ। আদালতে শুনানির সময় কার্যত ভর্ৎসনার মুখে পড়তে হয় শাহজাহানের আইনজীবীকে।

শাহজাহানের আইনজীবী রজত সিনহা যুক্তি দেন, একই অভিযোগে সিবিআই মাত্র আধ ঘণ্টার ব্যবধানে দুটি এফআইআর দায়ের করেছে— যা আইনের দৃষ্টিতে অবৈধ। তিনি বলেন যে, প্রথম এফআইআর-এ কলকাতা হাইকোর্ট থেকে জামিন মিলেছে। কিন্তু দ্বিতীয় এফআইআর নিয়ে ৯ মাসেও কোনও নির্দেশ আসেনি। তাই আমরা সুপ্রিম কোর্টের দ্বারস্থ হয়েছি।

আরও পড়ুন: বিচারপতি নিয়োগের আবেদন, আইনজীবীকে সুপ্রিম ভর্ৎসনা আদালতের

তবে আদালত সেই যুক্তি খারিজ করে জানায়, জামিন সংক্রান্ত বিষয় হাইকোর্টের এখতিয়ারভুক্ত। বিচারপতি দীপঙ্কর দত্ত বলেন, কলকাতা হাইকোর্ট নিয়মিত শুনানি করছে। কোনও মৌলিক অধিকার ভঙ্গ হয়নি। আপনি সেখানে আবেদন করতে হবে। তার আগে আর্টিকেল ৩২-এর আওতায় কীভাবে মামলা করা হয়েছে, তা নিয়েও প্রশ্ন তোলেন বিচারপতি। আদালতের এই পর্যবেক্ষণের পরই শেখ শাহজাহানের আইনজীবী আবেদন প্রত্যাহার করে নেন।

এর আগে শেখ শাহজাহান সুপ্রিম কোর্টে একটি পৃথক আবেদন জানিয়েছিলেন— ইডি আধিকারিকদের উপর হামলার ঘটনায় ন্যাজাট থানায় দায়ের হওয়া মামলাটি খারিজের জন্য। তবে সেই আবেদনও শীর্ষ আদালত খারিজের সিদ্ধান্ত নেয়।

প্রসঙ্গত, ২০২৪ সালের জানুয়ারিতে রেশন দুর্নীতি মামলায় ইডির (ED) টিম হানা দিয়েছিল শেখ শাহজাহানের সরবেড়িয়া গ্রামের বাড়িতে। অভিযোগ, ইডির টিম সেখানে ঢুকতেই শতাধিক গ্রামবাসী লাঠি, বাঁশ ও লোহার রড নিয়ে হামলা চালায়। এর ৫৫ দিন পর গ্রেফতার হন শেখ শাহজাহান।